Den tidligere efterretningsofficer og whistleblower Anders Kærgaard, der stod bag et læk fra Irak-krigen, får ikke lov til at anke sin sag til Højesteret.

I oktober 2012 afslørede Anders Kærgaard i Ekstra Bladet en videoptagelse fra Operation Green Desert i Irak, hvor man ser danske soldater se passivt til, mens irakiske soldater slår og sparker civile fanger.

Anders Kærgaard nægtede at oplyse, hvem han havde fået videobåndet af.

Ikke rimeligt at straffe whistleblower

To retsinstanser har afgjort, at Kærgaard skal betale ugebøder på 500 kroner, indtil han udleverer navnet, eller rammer det loft på 13.000 kroner, som retten har sat.

Det er den afgørelse Kærgaard forgæves har prøvet at få indbragt for Højesteret.